b'\n_START_ARTICLE_\nKristin R\xc3\xb8ymo\n_START_SECTION_\nOppvekst og utdanning\n_START_PARAGRAPH_\nR\xc3\xb8ymo vokste opp i Helnessund i Steigen kommune, tok videreg\xc3\xa5ende utdanning ved Solhaugen videreg\xc3\xa5ende skole i Narvik, og flyttet til Troms\xc3\xb8 i 1995. I 1995 f\xc3\xb8dte R\xc3\xb8ymo sin eneste s\xc3\xb8nn, Sigve R\xc3\xb8ymo. R\xc3\xb8ymo har studert statsvitenskap, pedagogikk og psykologi, og har en mastergrad fra Universitetet i Troms\xc3\xb8, Peace and Conflict Transformatin, MPCT. I forbindelse med dette studiet oppholdte R\xc3\xb8ymo seg p\xc3\xa5 Sri Lanka en lengre periode, og skrev sin masteroppgave om endring av kvinners roller som f\xc3\xb8lge av konflikten i landet. _NEWLINE_R\xc3\xb8ymo har tidligere jobbet ved F\xc3\xa6ringen Terapeutisk Samfunn, som fagkonsulent og som leder, hun har jobbet som barnehageassistent, og som fylkessekret\xc3\xa6r for AUF i Troms. Hun har per januar 2015 permisjon fra stillingen som seksjonsleder for NAV Arbeidsr\xc3\xa5dgivningskontor, ved NAV Troms.\n_START_SECTION_\nPolitisk karriere\n_START_PARAGRAPH_\nHun er bosatt i Troms\xc3\xb8, og ble valgt inn i kommunestyret for Ap f\xc3\xb8rste gang ved kommunevalget i 1999. R\xc3\xb8ymo var politisk r\xc3\xa5dgiver i Utenriksdepartementet i 2001. Hun var Troms\xc3\xb8 Arbeiderpartis ordf\xc3\xb8rerkandidat i 2011, og er gruppeleder._NEWLINE_Hun var Troms\xc3\xb8 Arbeiderpartis byr\xc3\xa5dslederkandidat i 2015 og ble 14. oktober 2015, valgt som ordf\xc3\xb8rer i Troms\xc3\xb8. En del av avtalen mellom samarbeidspartiene Arbeiderpartiet, R\xc3\xb8dt og SV, var \xc3\xa5 erstatte byparlamentarisme, med formannskapsmodellen som styreform i Troms\xc3\xb8. Partiene ble enig om \xc3\xa5 beholde byr\xc3\xa5det fram til 30. juni 2016, som en overgangsfase.  _NEWLINE_R\xc3\xb8ymo s\xc3\xb8kte derfor om permisjon for \xc3\xa5 tiltre som byr\xc3\xa5dsleder og Jarle Aarbakke var ordf\xc3\xb8rer under permisjonen.'